**הבורסה לניירות ערך ברשות הפלסטינית**, הקרויה גם **בורסת פלסטין** או **בורסת שכם** (באנגלית: **The Palestine Exchange**; בראשי תיבות: **PEX**) היא בורסה אשר ממוקמת בעיר שכם.

הבורסה פועלת תחת הפיקוח של רשות שוק ההון ברשות הפלסטינית וכפופה לחוק ניירות ערך מס' 12 משנת 2004, לחוק החברות מס' 12 משנת 1964 והמסחר מתנהל בהתאם לתקנות וצווים בהתאם להוראות רשות שוק ההון.

חזון בורסת פלסטין כפי שהוא מוגדר באתר האינטרנט של הבורסה הוא: "למצב את הרשות הפלסטינית על מפת ההשקעות הגלובלית באמצעות סביבת השקעות המאופיינת על ידי הון, שקיפות וכשירות בהתאם לסטנדרט בינלאומי".

היסטוריה
--------

בורסת פלסטין נוסדה בשנת 1997 על מנת לקדם השקעות ברשות הפלסטינית באמצעות מסחר בניירות ערך. הבורסה נוסדה כחברה פרטית אך הפכה לציבורית בחודש פברואר 2010. יום המסחר הראשון בבורסת פלסטין התקיים בתאריך 18 בפברואר 1997 והייתה לבורסה הראשונה בעולם הערבי אשר אפשרה מסחר מלא בניירות ערך באמצעות מערכת מסחר אלקטרונית. המסחר נפתח במכירת 100 ממניות חברת הביטוח הערבית (ערב אינשורנס אסטבלישמנט) ב-4 דינאר ירדני (5.6 דולר) למניה, ובמכירת 10 מניות של חברת הנכסים הערבית (ערב ריאל אסטייט) ב-11 דינאר למניה.

בשנים הראשונות לאחר הקמתה זכתה הבורסה להצלחה, מספר החברות הנסחרות עלה במהירות, וב-1999 היא דורגה כבורסה בעלת התשואה הגבוהה ביותר בעולם הערבי בשנת 1999. שמדד אלקודס עלה במהלך שנה זו ב-47%. בשנה שאחר כך המשיך המדד לעלות בכ-25%. אולם פריצת האינתיפדה השנייה, הביא למשבר, מדד מדד אלקודס נפל ב-30%, והברוסה הייתה על סף סגירה.

אחר כך הפגינה בורסת פלסטין גמישות רבה ויכולת להתגבר על מכשולים פוליטיים, חברתיים וכלכליים. ואף הצליחה לשגשג כשמדד אלקודס הגיע בשנת 2005 לתשואה של 306% בנפח מסחר של 2.096 מיליארד דולר. בנוסף שוב הונפקו חברות חדשות בבורסה

מנכ"ל הבורסה מאז יוני 2008 הוא אחמד עווידה ויו"ר הדירקטוריון הוא דר' פארוק זועייטר.

ביוני 2010, נפגשו נציגי הבורסה הפלסטינית עם נציגי הבורסה לניירות ערך בתל אביב ובחנו דרכים לשיתוף פעולה.

בספטמבר 2016, נכללה הבורסה הפלסטינית לראשונה במדד בינלאומי, מדד 27 שוקי הספר frontier markets של חברת המדדים "פוטסי ראסל" (FTSE Russell), יחד עם בורסות נוספות ממזרח אירופה ואפריקה. ההכלה במדד בינלאומי אפשרה לבורסה למשוך משקיעים בינלאומיים בעיקר קרנות השקעה עוקבות מדד.

נכון למרץ 2017 נסחרות בבורסת פלסטין 49 חברות אשר נסחרות לפי חלוקה לחמישה סקטורים: בנקאות ושירותים פיננסיים, ביטוח, השקעות, תעשייה ושירותים.

ימים ושעות המסחר
----------------

בבורסת פלסטין מתקיים מסחר יומי בימים ראשון עד חמישי בין השעות 9:45-13:30.

לא מתקיים מסחר בימי שישי ושבת וכן בחגים רשמיים נוצריים ומוסלמיים.

שעות המסחר בבורסת שכם הן:

* שלב טרום פתיחה 9:45-10:00
* שלב הפתיחה 10:00
* מסחר רציף 10:00-13:00
* שלב טרום סגירה 13:00-13:30
* סגירה 13:30

ניירות הערך בבורסה והמטבע הנסחר
-------------------------------

על אף מערכת המסחר המתקדמת, המאפשרת מסחר במכשירים פיננסיים רבים, מתקיים כיום מסחר במניות בלבד.

המסחר מתבצע ברובו בדינר הירדני, וחלקו בדולר אמריקאי.

מדד אלקודס
----------

מדד המניות בבורסת פלסטין נקרא מדד אלקדס (במקור: - **مؤشر القدس**).

המדד כולל את 15 המניות הגדולות בבורסה:

1. הבנק הערבי איסלאמי AIB.
2. הבנק הפלסטיני BOP.
3. הבנק המוסלמי הפלסטיני ISBK.
4. הבנק הלאומי TNB.
5. בנק קודס QUDS.
6. ביטוח לאומי NIC.
7. השקעות ופיתוח פלסטין PADICO.
8. השקעות ערביות פלסטין APIC.
9. השקעות תעשייה פלסטין PIIC.
10. השקעות נדל"ן פלסטין PRICO.
11. פלטל, טלקומוניקיישן פלסטין PALTEL.
12. אלקטריק פלסטין PEC.
13. מובייל טלקומוניקיישן וואטאניה פלסטין WATANIYA.
14. ביר-זית פרמצוטיקלס BPC.
15. ירושלים פרמצוטיקלס JPH.

מדד אלקודס מתעדכן כל שנה בהתאם לגודל החברה, מספר ימי המסחר, ונתוני מסחר ופעילות נוספים.

קישורים חיצוניים
----------------

* 

* אתר האינטרנט הרשמי של בורסת פלסטין (באנגלית)
* ישראל הס, הבורסה הפלסטינית: כמה עשה מדד "אל קודס"?, באתר ביזפורטל‏, 17 בפברואר 2008
* מירה עוואד ואבי שאולי, ‏מנכ"ל הבורסה הפלסטינית: "אין לנו נפט - שוק ההון מפותח", באתר גלובס, 16 בפברואר 2010
* רויטרס, הרוד שואו הראשון של הבורסה הפלסטינית בלונדון לא הצליח להביא משקיעים זרים, באתר TheMarker‏, 24 במרץ 2010
* סם פלמן, בארונ'ס, ‏יונת השלום כבר הגיעה לבורסת שכם, באתר גלובס, 27 בספטמבר 2010

הערות שוליים
------------

1. ↑  מאת אורה קורן, ‏נפתחה הבורסה הפלשתינית: מתוך 23 חברות רשומות - נסחרו 2 בלבד, באתר גלובס, 19 בפברואר 1997
2. ↑  חגי אטקס, ‏מדד אל-קדס של הבורסה הפלשתינית עלה מראשית השנה ב-#, באתר גלובס, 16 באפריל 2000
3. ↑  ליאור גרינבאום, ‏הבורסה הפלשתינית איבדה 30% מאז תחילת המהומות, באתר גלובס, 5 בדצמבר 2000
4. ↑  ליאור גרינבאום, ‏ברוקרים בשטחים: הבורסה הפלשתינית שרויה במשבר עמוק ועלולה להיסגר, באתר גלובס, 19 במרץ 2001
5. ↑  ליאור גרינבאום, ‏הבורסה הפלשתינית נוסקת: המסחר היומי - 6.8 מ' ד' - פי שמונה לעומת 2004, באתר גלובס, 23 באוקטובר 2005
6. ↑  ליאור גרינבאום, ‏הבורסה הפלשתינית חיה וקיימת: 3 חברות חדשות הונפקו מתחילת שנת 2004, באתר גלובס, 27 באוגוסט 2004
7. ↑  מירה עוואד, ‏"בורסת פלסטין השיגה תשואה שנתית ממוצעת של 17.5%", באתר גלובס, 13 באפריל 2010
8. ↑  אבי שאולי, ‏נציגי הבורסה הפלסטינית התארחו השבוע בבורסה בתל-אביב, באתר גלובס, 17 ביוני 2010
9. ↑  אתר למנויים בלבד בלומברג, הבורסה הפלסטינית על המפה: נכנסה לראשונה למדד עולמי, באתר TheMarker‏, 21 בספטמבר 2016
10. ↑  אתר למנויים בלבד בלומברג, על המפה: הבורסה הפלסטינית מחכה למשקיעים, באתר TheMarker‏, 5 באוקטובר 2016
11. ↑  Palestine Exchange(PEX), www.pex.ps

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007515145705171
* LCCN: no2008133968
* VIAF: 146970743
* WorldCat: lccn-no2008133968

 |